ไฟแนนซ์ทูเดย์
&#8220;ชมคนด้วยวาจา มีค่ามากกว่ามอบไข่มุกเป็นของขวัญ&#8221;
1 ม.ค. 2556

“ชมคนด้วยวาจา มีค่ามากกว่ามอบไข่มุกเป็นของขวัญ”
...ขอกล่าวคำว่าสวัสดีปีใหม่คุณผู้อ่านทุกท่านที่ติดตามโพสต์ทูเดย์และต้นกล้ามาอย่างต่อเนื่อง ปีใหม่นี้ขอให้ทุกท่านเริ่มต้นศักราชใหม่ด้วยความสุข สดชื่น ปราศจากโรคภัยมากล้ำกราย ทรัพย์สินมากมาย เกียรติยศมากล้นกันทุกคนนะครับ
...เริ่มต้นศักราชใหม่ ขอเกาะแกะข้อมูลลึกบ้าง ลับบ้าง มาเปิดเผยผ่านบัญชรนี้เหมือนเดิม เริ่มจากเรื่องใหญ่ทางนโยบายที่ต้องจับตามอง นั่นคือ รัฐบาลยิ่งลักษณ์ ชินวัตร จะมีการแก้ปัญหาหนี้นอกระบบในปีนี้กันอีกชุด หลังจากที่ปีที่แล้วรับล้างหนี้ และลดหนี้ให้ลูกหนี้ดีจนชุ่มสะดือกันมาแล้ว
ลึกแต่ไม่ลับ สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) บอกว่า ในปีหน้ากระทรวงการคลังจะเดินหน้าแก้ปัญหาหนี้นอกระบบแน่นอน
แต่ครั้งนี้จะใช้กลไกผ่านสถาบันการเงินเฉพาะกิจของรัฐให้ทำงานแบบเข้มข้นมากขึ้นด้วยการใช้ระบบตัวชี้วัด (KPI) เพื่อให้สถาบันการเงินของรัฐเปิดเคาน์เตอร์ให้บริการเป็นการเฉพาะ
ระยะสั้น จะมีการตั้งคณะกรรมการระดับจังหวัดและท้องถิ่น ประกอบด้วย คลังจังหวัด เจ้าหน้าที่ตำรวจ อัยการ และหน่วยงานที่เกี่ยวข้อง ทำหน้าที่เชิญเจ้าหนี้นอกระบบมาเจรจาเพื่อลดดอกเบี้ย แล้วโอนเข้ามาอยู่ในการดูแลของแบงก์รัฐ
ระยะยาว จะต้องออกกฎหมายมาช่วยดูแล
...ลับแต่ไม่ลึก งานนี้เสี่ยวรวิทย์ ชัยลิมปมนตรี ผู้อำนวยการธนาคารออมสิน จะรับหน้าที่เป็นโต้โผในการเป็นธนาคารหลักในการดึงประชาชนที่เป็นหนี้นอกระบบเข้ามาอยู่ในระบบโครงการธนาคารประชาชน
แว่วว่า ขณะนี้สั่งให้เจ้าหน้าที่ทำตลาดเชิงรุกเพื่อให้ความช่วยเหลือผู้มีหนี้นอกระบบแล้ว
ขณะที่ปัจจุบันแบงก์ออมสินปล่อยกู้ธนาคารประชาชนไปแล้ว 4.37 แสนราย มียอดสินเชื่อ 4.6 หมื่นล้านบาท เอ้าฮุยเลฮุย เพื่อไทย เอ้ย คนไทยจงเจริญ...